Մասնավորապես, ՀՀ նախկին Սահմանադրության 91-րդ հոդվածի 2-րդ մասը սահմանում էր, որ «Օրենքով նախատեսված դեպքերում դատավարությունն իրականացվում է երդվյալների մասնակցությամբ»: ՀՀ փոփոխություններով Սահմանադրությունից այս կարևորագույն դրույթը հանվել է, և վերոհիշյալ հոդվածի 2-րդ մասը լրացվել է նախկին դրույթի հետ որևէ կապ չունեցող «Դատարանի վերջնական ակտերն ընդունվում են Հայաստանի Հանրապետության անունից» նոր պարբերությամբ: Գտնում եմ, որ երդվյալների ինստիտուտի վերացումը հետընթաց քայլ է արդարադատության իրականացման բնագավառում, քանի որ այս ինստիտուտի բացակայությունը չի նպաստելու արդարադատության արդյունավետ իրականացմանը, մասնավորապես, առանձնապես ծանր հանցագործությունների մեջ մեղադրվող անձանց անմեղությունը կամ մեղավորությունը հաստատելու պարագայում: